ΓΡΑΠΤΗ ΕΡΩΤΗΣΗ E-2024/97 υποβολή: Marjo Matikainen-Kallstrφm (PPE) προς την Επιτροπή (11 Iουνίου 1997)

Θέμα: Η χρήση του Internet για τη διάδοση παρανόμων και επιβλαβών ειδήσεων

Πολύ σύντομα το Internet κατέστη μέσο ελεύθερης διάδοσης επιβλαβών πληροφοριών. Για παράδειγμα στη Φινλανδία έλαβε χώρα τις τελευταίες μέρες έντονη συζήτηση σχετικά με τα προβλήματα που δημιουργεί το Internet και ιδίως για το θέμα της ευθύνης - μια συζήτηση την οποία προκάλεσε το γεγονός ότι νέοι κατασκεύασαν βόμβες με οδηγίες που είχαν λάβει από το Internet απειλώντας έτσι σοβαρά και τους εαυτούς τους και το περιβάλλον.Την κατασκευή βομβών χωρίζουν μόνο μικρά βήματα από την παρασκευή ναρκωτικών. Παρόλο που οι οδηγίες συνοδεύονταν από προειδοποιήσεις για τους κινδύνους του πειράματος, η ευρύτατη διάδοση τέτοιων πληροφοριών δεν συμβάλλει στη διατήρηση και την ενίσχυση της δημόσιας ασφάλειας.

Τα πλεονεκτήματα των ανοικτών πληροφορικών δικτύων είναι αδιαμφισβήτητα αλλά η τροφοδότηση των εν λόγω δικτύων με πληροφορίες θα έπρεπε να υπόκειται σε επακριβείς βασικούς κανόνες, κατά τρόπο ώστε να καθίσταται δυνατή η εποπτεία με στόχο την προστασία των χρηστών. Ποια είναι τα μέτρα που προτίθεται να λάβει η Επιτροπή για τη δημιουργία αποτελεσματικότερου συστήματος προληπτικού ελέγχου ώστε να αποφεύγεται η διοχέτευση επιβλαβών πληροφοριών μέσα στο Internet και να καταλογίζονται αποτελεσματικότερα ευθύνες τους όσοι διαδίδουν ή αποπειρώνται να διαδώσουν τέτοιες πληροφορίες;

Απάντηση του κ. Bangemann εξ ονόματος της Επιτροπής (31 Ιουλίου 1997)

Το Αξιότιμο Μέλος πρέπει να ανατρέξει στις απαντήσεις που έδωσε προσφάτως η Επιτροπή στις γραπτές ερωτήσεις επ'αυτού του θέματος, συγκεκριμένα στην υπ'αριθ. Ρ-572/97 της κας Plooij-van Gorsel ((ΕΕ C 217 της 17.7.1997. )), υπ'αριθ. Ε-3041/96 του κ. Κακλαμάνη ((ΕΕ C 91 της 20.3.1997. )), υπ'αριθ. Ρ-2792/96 του κ. Hallam ((ΕΕ C 83 της 14.3.1997, 68. )), υπ'αριθ. Ε-2663/96 του κ. Amadeo ((ΕΕ C 83 της 14.3.1997, 45. )), υπ'αριθ. Ε-2550/96 του κ. Amadeo ((ΕΕ C 83 της 14.3.1997, 24. )), υπ'αριθ. Ρ-2479/96 της κας Plooij-van Gorsel ((ΕΕ C 60 της 26.2.1997, 92. )), υπ'αριθ. Ρ-2458/96 της κας Crepaz ((ΕΕ C 60 της 26.2.1997, 87. )).

Η Επιτροπή παρακολουθεί δραστήρια αυτά τα θέματα. Το Αξιότιμο Μέλος πρέπει ιδίως να ανατρέξει στην ανακοίνωση σχετικά με το παράνομο και επιβλαβές περιεχόμενο στο Internet ((COM(96) 487 τελικό. )) καθώς και στην Πράσινη Βίβλο για την προστασία των ενηλίκων και της ανθρώπινης αξιοπρέπειας στο πλαίσιο των οπτικοακουστικών υπηρεσιών και των υπηρεσιών πληροφόρησης ((COM(96) 483 τελικό. )) που αμφότερα εγκρίθηκαν στις 16 Οκτωβρίου 1996 στην έκθεση της ομάδας εργασίας σχετικά με το παράνομο και επιβλαβές περιεχόμενο του Internet η οποία υποβλήθηκε στο Συμβούλιο της 28ης Νοεμβρίου 1996, στο ψήφισμα του Συμβουλίου σχετικά με το παράνομο και επιβλαβές περιεχόμενο του Internet που εγκρίθηκε στις 17 Φεβρουαρίου 1997 ((ΕΕ C 70 της 6.3.1997. )), στην προσωρινή έκθεση σχετικά με τις πρωτοβουλίες των κρατών μελών όσον αφορά την καταπολέμηση του παράνομου και επιβλαβούς περιεχομένου του Internet η οποία υποβλήθηκε στο Συμβούλιο της 27ης Ιουνίου 1997, στην έκθεση του Συμβουλίου της 30ής Ιουνίου 1997 σχετικά με τη συνέχεια που δόθηκε στην Πράσινη Βίβλο καθώς και στην ανακοίνωση της Επιτροπής της 16ης Απριλίου 1997 στο Συμβούλιο, το Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών με τίτλο Ευρωπαϊκή πρωτοβουλία στο ηλεκτρονικό εμπόριο ((COM(97) 157 τελικό. )).

Με βάση τις διάφορες αναλύσεις που προαναφέρονται, η Επιτροπή προετοιμάζει επί του παρόντος πολλές πρωτοβουλίες που αποσκοπούν να αποτρέπουν τη μετάδοση πληροφοριών παρανόμου και επιβλαβούς περιεχομένου 7 πρωτοβουλίες αυτού του είδους αποτελούν για παράδειγμα σχέδιο σύστασης του Συμβουλίου καθώς και πρόγραμμα δράσης σχετικά με τα δίκτυα της κοινωνίας των πληροφοριών. Εξάλλου, ένα από τα επακόλουθα της ανακοίνωσης της Επιτροπής με τίτλο «Ευρωπαϊκή πρωτοβουλία στον τομέα του ηλεκτρονικού εμπορίου», που προαναφέρεται, ευρίσκεται στο στάδιο της προπαρασκευής υπό μορφή ανακοίνωσης προς το Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών, σκοπός της οποίας είναι να εγγυάται την ασφάλεια και το απόρρητο στις ηλεκτρονικές επικοινωνίες.